রাজনীতির জন্ম হয়েছে সঙ্ঘবদ্ধ মানবসমাজে। রাজনীতির প্রসারও ঘটেছে সঙ্ঘবদ্ধ মানবসমাজে। এ কারণে রাজনীতির প্রকৃতির সঠিক বিশ্লেষণ সম্পন্ন হতে পারে শুধু সমাজবদ্ধ সুসংহত মানুষের প্রকৃতির গভীর আলোচনার পরিপ্রেক্ষিতে। সমাজবদ্ধ মানুষের চাহিদা সীমাহীন। কিন্তু চাহিদা পূরণের জন্য যা প্রয়োজন, ইতিহাস সাক্ষী, সব সময় তা সীমিত। ফলে মানুষের সাধ ও সাধ্যের সমন্বয় ঘটানোর ছিদ্রপথে জন্মলাভ করে ভিন্নমত। এই ভিন্নমতের ভিত্তিতে সৃষ্টি হয় ভিন্ন পথ। এই ভিন্ন মত ও পথের (Disagreement) সামাজিক বৃক্ষে হাজারো সুস্বাদু ফলের সাথে জন্ম হয় দ্বন্দ্ব বা সঙ্ঘাত (Conflict) নামের বিষাক্ত ফলেরও। রাজনীতির প্রধানতম লক্ষ্য সমাজজীবনে দ্বন্দ্ব বা সঙ্ঘাতের নিরসন ঘটানো এবং তা-ও শান্তিপূর্ণ প্রক্রিয়ায়।